Էվերեթ Շին

**Էվերեթ Շին** (, )՝  ամերիկացի նկարիչ, Աղբամանների դպրոցի անդամներից մեկը, երբեմն ցուցադրվել է «Ութ» խմբի անդամների հետ։
## Կենսագրություն
Ծնվել է 1876 թվականի նոյեմբերի 6-ին Նյու Ջերսի նահանգի Վուդսթաուն քաղաքում։ Նրա ծնողները` Այզեա Քոնքլին Շինն ու Ջոսեֆին Ռենսլի Շինը ֆերմերներ են եղել։ Նկարիչը եղել է ընտանիքի երկրորդ որդին և իր անունն ստացել է ի պատիվ ամերիկացի գրող և հոգևորական Էդվարդ Էվերեթ Հեյլի, ում երկրպագուն էր նկարչի հայրը։  Էվերեթը 15 տարեկանում արդեն ընդունվել է Սփրինգ Գարդեն քոլեջ, որտեղ ուսումնառել է գծագրություն։ Հաջորդ տարի նա արդեն դասեր էր վերցնում Փենսիլվանիայի գեղեցիկ արվեստների ակադեմիայում և 17 տարեկանից աշխատում էր «Philadelphia Press»  թերթում որպես նկարիչ։  1897 թվականին տեղափոխվելով Նյու Յորք` նա շուտով հայտնի է դարձել որպես քաղաքի տաղանդավոր  ռեալիստ նկարիչներից մեկը, ով պատկերում էր քաղաքային ժամանակակից կյանքը։  1899 թվականին Շինն սկսել է աշխատել  Ainslee’s Magazine ամսագրում, որտեղ որպես պատկերազարդող աշխատել է նաև նրա կինը` Ֆլոսին։ Որոշ ժամանակ աշխատել է պաստելով։  1900 թվականին Ֆլոսիի հետ ճանապարհորդել է Եվրոպայում` ուսումնասիրելու եվրոպացի նկարիչներին և հաջորդ ցուցադրության համար նյութեր հավաքելու։ Այդ ճանապարհորդությունն անդրադարձել է նրա ստեղծագործության վրա, նկարիչը տարվել է  իմպրեսիոնիզմով, ինչը հատկապես արտացոլվել է նրա` թատրոնի թեմայով արված աշխատանքներում։ 1908 թվականի փետրվարին Շինը մասնակցել է Նյու-Յորքի Macbeth Galleries-ում տեղի ունեցած ցուցադրությանը, որի նպատակն էր բողոք արտահայտել պահպանողական ճաշակների և Դիզայնի ազգային ակադեմիայի ցուցահանդեսային սահմանափակող գործունեության դեմ։
Ի տարբերություն «Ութ» խմբի այլ անդամների, Շինը չի  ցուցադրվել ժամանակակից արվեստի հայտնի Զինանոցի ցուցահանդեսում (1913 թվական)։
Նկարչի կարիերան ծաղկում էր, բայց 1920-ական թվականներին` Մեծ դեպրեսիայի տարիներին, նա ֆինանսական դժվարությունների ու կորուստների առաջ է կանգնել նկարների ցածր վաճառքի պատճառով։ Ամերիկայի պատմության այդ ծանր ժամանակաշրջանից հետո նրա նկարները կրկին սկսել են հաջողություն վայելել, դրանք ներառվում էին հայտնի թանգարանային ցուցադրություններում։ 1940-ական թվականներից սկսած նրա գործերը կտրուկ բարելավվել են` ապահովելով ֆինանսական անկախություն։ Էվերեթը հերթական անգամ ամուսնալուծվել է, ունեցել է լավ եկամուտ,  անշարժ գույք է ձեռք բերել Կոնեկտիկուտում և Նյու Յորք նահանգի հյուսիսում։ Ամուսնացել է չորս անգամ և ունեցել է բազմաթիվ սիրուհիներ։
Մահացել է թոքի քաղցկեղից 1953 թվականի մայիսի 1-ին, Նյու Յորքում։

## Ընտանիք
1898 թվականին Էվերեթ Շինն ամուսնացել է նյույորքցի նկարազարդիչ  Ֆլորենս Սքովելի հետ։ 1912 թվականին նրանք ամուսնալուծվել են, են և նկարիչը 1913 թվականին ամուսնացել է Քորին Բոլդուինի հետ, ով արդեն ուներ երկու երեխա` Դեյվիդն ու Ջենեթը։ Նրանից ևս բաժանվել է և ամուսնացել է ևս երկու անգամ։

## Աշխատանքներ
Շինն իր նկարչական գործունեության ընթացքում ստացել է մի քանի մրցանակ նկարների համար, մասնակցել է մի շարք ցուցահանդեսների։  Նրա լավագույն ստեղծագործությունները պատկերում են 20-րդ դարասկզբի ամերիկյան քաղաքային կյանքը։ Նրա ամենահայտնի աշխատանքներն են «Լոնդոնյան ձիարշավարանը» և «Նվագախմբի խոռոչը Հինգերորդ ավենյուի Ծեր Պրոկտորի թատրոնում» կտավները, որոնք ամերիկյան արվեստի մեծագույն օրինակներից են։
## Պատկերասրահ


File:Brooklyn Museum - Winter on 21st Street, New York - Everett Shinn - overall.jpg|*Ձմեռը 21-րդ փողոցում, Նյու Յորք* 1889 - Բրուքլինի թանգարան
File:Shinn revue2.jpg|*Անդրադարձ*, 1903
File:Everett Shinn - Rehearsal of the Ballet.jpg|Բալետի փորձ, 1903
File:Shinn girl on stage 1906.jpg|*Աղջիկը բեմի վրա*,  1906
File:Shinn 1910 Mrs A Stewart Walker in a Fur.jpg| *Տիկին Ա Ստյուվարտ Վոլքները մուշտակով*, 1910
File:Brooklyn Museum - Fifth Avenue - Everett Shinn - overall.jpg|*Հինգերորդ պողոտա*, 1910 - - Բրուքլինի թանգարան
File:Shinn 1912 Girl with Japanese Lanterns.jpg| *Աղջիկը ճապոնական լապտերով*, 1912


## Ծանոթագրություններ

Կատեգորիա:Ամերիկացի նկարիչներ
Կատեգորիա:19-րդ դարի ամերիկացի նկարիչներ
Կատեգորիա:Արվեստի և գրականության ամերիկյան ակադեմիայի անդամներ
Կատեգորիա:Ամերիկացի դիմանկարիչներ
Կատեգորիա:Ամերիկացի պատկերազարդողներ